dwar it-twettiq tas-sostenibilità tas-sajd fl-UE permezz tar-rendiment massimu sostenibbli Kumitat għas-Sajd MOZZJONI GĦAL RIŻOLUZZJONI TAL-PARLAMENT EWROPEW dwar it-twettiq tas-sostenibilità tas-sajd fl-UE permezz tar-rendiment massimu sostenibbli Il-Parlament Ewropew , – wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002, dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd ĠU L 358 tat-31.12.2002, p. – wara li kkunsidra l-Konvenzjoni tan-Nazzjonijiet Uniti dwar il-Liġi tal-Baħar ta' l-10 ta' Diċembru 1982, wara li kkunsidra d-Dikjarazzjoni tas-Samit ta' Johannesburg, magħmula fid-dawl tas-Samit Dinji dwar l-Iżvilupp Sostenibbli li sar mit-2 sa l-4 ta' Settembru 2002, – wara li kkunsidra l-Komunikazzjoni tal-Kummissjoni lill-Kunsill u lill-Parlament Ewropew dwar it-twettiq tas-sostenibilità tas-sajd fl-UE permezz tar-Rendiment Massimu Sostenibbli ( COM(2006)0360 ), – wara li kkunsidra r-Rapporti tal-Kumitat tar-Reġjuni u tal-Kumitat Ekonomiku u Soċjali Ewropew EESC 1503/2006. dwar il-Komunikazzjoni tal-Kummissjoni, – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għas-Sajd ( A6‐0298/2007 ), A. billi l-parti l-kbira tar-riżorsi tas-sajd komunitarji li għandhom valur kummerċjali kbir huma sfruttati żżejjed jew kważi sfruttati żżejjed, B . billi s-sostenibilità tar-riżorsi tas-sajd hija fundamentali sabiex tiggarantixxi, fuq medda twila ta' żmien, l-attività tas-sajd u l-vijabilità tas-settur tas-sajd, C. billi s-sistema Komunitarja ta' konservazzjoni u mmaniġġjar ibbażata fuq it-total permissibbli ta' qbid ("total allowable catch" (TAC)) u kwoti ma wasslitx għal sfruttar razzjonali tar-riżorsi, u li għall-kuntrarju, l-ebusija tas-sistema u d-dipendenza tagħha fuq linji gwida politiċi aktar milli dawk bijoloġiċi, servew ta' ostakoli għall-immaniġġjar razzjonali, filwaqt li għamluha diffiċli li jsiru kontrolli, u inkoraġġixxew ir-rimi, D. billi s-sistema komunitarja ta' konservazzjoni u mmaniġġjar għandha tkun ibbażata fuq ir-riċerka xjentifika fil-qasam tas-sajd, u li jkollha għad-dispożizzjoni tagħha informazzjoni statistika affidabbli u dettaljata dwar perjodu twil, E. billi saru diversi modifiki u l-aġġustamenti suċċessivi tas-sistema ta' mmaniġġjar tas-CFP sovraposti fuq it-TAC u s-sistema ta' kwoti u l-isforz tas-sajd, ġew stabbiliti diversi pjanijiet ta' rkupru li ħallew riżultati li jvarjaw ħafna, u ġew stabbiliti miżuri suċċessivi għall-iskreppjar ta' bastimenti li, min-naħa tagħhom, ma kellhomx ir-riżultati mistennija, u kellhom riperkussjonijiet negattivi mil-lat ekonomiku u dak soċjali, F. billi l-aġġustamenti msemmija hawn fuq, fil-biċċa l-kbira tagħhom, servew biss biex inaqqsu l-ħila ta' qligħ kif ukoll il-kompetittività tal-flotta Komunitarja, kemm fi ħdan l-UE kif ukoll fil-livell internazzjonali, komplew ixekklu l-applikazzjoni tal-leġiżlazzjoni dwar is-sajd lil settur li kellu jiffaċċja regoli dejjem aktar kumplessi u li jinbidlu kontinwament filwaqt li m'għandu ebda opportunità sabiex jippjana l-attività tiegħu fuq medda medja jew twila ta' żmien, filwaqt li dan l-approċċ ma kellu ebda impatt sinjifikanti mil-lat ta' titjib fir-riżorsi, G. billi l-UE, fis-Samit ta' Johannesburg ta' l-2002, ħadet impenn li tagħmel l-isforzi kollha meħtieġa sabiex ir-riżorsi tas-sajd komunitarji jilħqu l-livelli tal-Qabdiet Massimi Sostenibbli ("Maximum Sustainable Yield" (MSY)) qabel l-2015, H. billi l-komunità xjentifika b'mod ġenerali tqis li t-tifsila oriġinali tal-mudell ta' l-MSY hija antikwata minħabba l-problemi tat-trasferiment ta' mudell matematiku u teoretiku għall-qasam ta' l-immaniġġjar, li jeħtieġ għarfien dettaljat ta' l-evoluzzjoni tal-ħażniet tal-ħut u sensiliet twal u storiċi ta' dejta sabiex jitfassal b'mod preċiż, filwaqt li hu maħsub għal sajd ta' speċi waħda, flimkien mal-fatt li kwalunkwe żball jew dubju fil-mudell b'mod inevitabbli iwassal li l-livell tas-sajd jaqbeż il-limiti ta' l-MSY, I. billi, għal kuntrarju, sistema ta' mmaniġġjar tas-sajd trid tħalli lok għal ammont ta' inċertezza xjentifika, kif ukoll għal devjazzjonijiet u żbalji fid-definizzjoni ta' mudell, minħabba li jista' jkun hemm, pereżempju, żbalji fl-għażla ta' l-ispeċijiet jew varjazzjonijiet ambjentali, u dan b'mod inevitabbli jwasslu għal definizzjonijiet inkorretti ta' l-MSY, u b'hekk l-għan ma jintlaħaqx, J. billi sa mill-ewwel tifsiliet bikrija ta' l-MSY, ix-xjentisti ppreżentaw approċċi ġodda għall-mudell, fejn ippruvaw jikkoreġu d-difetti tiegħu u jwittu n-nuqqasijiet tiegħu, K. billi l-applikazzjoni ta' MSY hija ħidma kumplessa ħafna fl-immaniġġjar ta' sajd ta' diversi speċijiet, li huwa l-parti l-kbira tas-sajd li jsir mill-flotta Komunitarja, filwaqt li hu mudell li ma jistax jiġi applikat għal sajd ta' speċijiet pelaġiċi, L. billi l-applikazzjoni stretta ta' l-MSY kieku tirriżulta, fuq medda qasira ta' żmien, fi tnaqqis konsiderevoli, u f'xi każijiet drastiku, fl-attività, fl-impjiegi u fil-qligħ tal-flotta Komunitarja, M. billi l-immaniġġjar tas-sajd għandu jinkludi analiżijiet aktar kompluti dwar l-effetti naturali u effetti oħra ta' interrelazzjonijiet bejn l-ispeċijiet, kif ukoll ta' l-effetti li jirriżultaw mill-attività umana, li jikkontribwixxu għall-kontaminazzjoni tal-baħar u għall-qirda ta' l-ekosistemi tal-baħar, N. billi, madankollu, il-flotta Komunitarja urġentement teħtieġ sistema ta' mmaniġġjar li filwaqt li toħloq il-bilanċ bejn l-isforz tas-sajd u l-livelli ta' riżorsi, tagħti aktar stabilità kummerċjali lis-settur filwaqt li tagħtih lok għal ippjanar aħjar ta' l-azzjonijiet; billi kwalunkwe perjodu ta' tranżizzjoni għal mudell ġdid ser jinħtieġ miżuri ta' appoġġ finanzjarju, Jilqa' bl-akbar interess il-komunikazzjoni tal-Kummissjoni, b'mod partikulari l-fatt li hi tirrikonoxxi l-falliment tal-politika eżistenti ta' l-immaniġġjar tas-sajd, u jifraħ li għandha l-ħsieb li toħloq mudell ġdid ta' immaniġġjar li jagħmilha possibbli li jkun żgurat l-irkupru tar-riżorsi, li l-isforz tas-sajd ikun adattat għaċ-ċirkustanzi reali tas-sajd, u li jtejjeb l-ħila ta' qligħ u l-istabilità tal-flotta tas-sajd; Jenfasizza l-ħtieġa li l-modifiki ġejjiena kollha tas-sistema komunitarja attwali ta' konservazzjoni u mmaniġġjar isiru bil-parteċipazzjoni sħiħa tas-sajjieda u li jkunu msejsa fuq ir-riċerka xjentifika fil-qasam tas-sajd; Ifakkar il-ħtieġa li jissaħħu l-ammonti dedikati għar-riċerka xjentifika dwar is-sajd fis-Seba' Programm ta' Qafas għar-riċerka u l-iżvilupp teknoloġiku, bħala kontribut għat-titjib fis-sistema Komunitarja ta' konservazzjoni tas-sajd, għal-livell ta' żvilupp ta' mudelli teoretiċi ta' l-immaniġġjar tas-sajd, għat-twettiq tagħhom, għal analiżi aħjar ta' l-istati tar-riżorsi, ta' l-effetti naturali u ta' relazzjonijiet oħra bejn l-ispeċijiet, kif ukoll għal-livell tat-titjib ta' l-arti tas-sajd; Jinnota l-intenzjoni tal-Kummissjoni li tikseb dawn l-objettivi billi tuża l-MSY bħala l-punt ta' referenza għall-immaniġġjar tas-sajd, iżda jwissi li, għall-parti l-kbira tax-xjentisti u anke għall-FAO, il-mudell tradizzjonali ta' l-MSY ġie sostitwit b'approċċi ġodda u moderni li jħarsu lejn l-ekosistema kollha kemm hi, u jinkorporaw aspetti relatati ma' l-ambjent, l-interrelazzjoni bejn l-ispeċijiet, u l-fatturi ekonomiċi u soċjali fost l-oħrajn; Josserva li xjentisti eminenti f'dawn l-aħħar snin żviluppaw metodi ġidda bbażati fuq simulazzjonijiet pesqueras permezz ta' l-informatika, li jikkupjaw l-approċċ MSY mingħajr ma jqisuh bħala obbjettiv espliċitu, u li jqisu kif jixraq is-sogri, il-fatturi ambjentali u l-interazzjonijiet possibbli bejn l-ispeċijiet, u li dan it-tip ta' metodi jistgħu fil-prinċipju jitwessgħu sabiex iqisu fatturi soċjali u ekonomiċi speċifiċi; Iwissi li ser ikun diffiċli li l-mudell ta' l-MSY jiġi applikat għal sajd ta' ħafna speċijiet (jiġifieri l-maġġoranza tas-sajd fl-UE), minħabba li jekk jintuża l-MSY ta' l-ispeċi ewlenija, hemm possibilità li l-ispeċijiet l-oħra jiġu maqbuda żżejjed, filwaqt li, kif donnu li huwa loġiku, jekk wieħed juża l-MSY ta' l-aktar speċi vulnerabbli, ikun meħtieġ li jieqaf is-sajd ta' l-ispeċijiet li jkunu fi stat bijoloġiku tajjeb, b'effetti negattivi mill-lat ekonomiku, ta' l-impjiegi u tal-kompetittività, sitwazzjoni li tkun kontradizzjoni totali mal-kunċett ta' MSY bħala tali; Għaldaqstant ikollu jiddeplora n-nuqqas ta' analiżi u ta' soluzzjonijiet fil-Komunikazzjoni tal-Kummissjoni, b'mod partikulari fir-rigward ta' l-aspetti msemmija hawn fuq, u b'mod ġenerali, in-nuqqas ta' evalwazzjoni profonda ta' l-implikazzjonijiet ta' mudell MSY, mil-lat tan-nuqqasijiet tagħha, il-partikularitajiet tal-modalitajiet ta' l-użu tiegħu, u r-riskji potenzjali ta' kwalunkwe żball fil-mudell; jiddeplora b'mod partikulari n-nuqqas ta' analiżi dwar l-evoluzzjoni ta' l-MSYu l-vantaġġi li jista' jkollhom l-approċċi differenti; Jifhem, għaldaqstant, li għadu mhux il-waqt li jipproponi l-introduzzjoni ta' sistema MSY, u li tinħtieġ analiżi aktar profonda u rigoruża tal-problemi, tan-nuqqasijiet u ta' l-objettivi tal-politika ta' konservazzjoni u mmaniġġjar tal-Komunità nnifisha, bil-għan li jiddeċiedi, bil-kuraġġ politiku kollu, liema huma l-miżuri xierqa għat-twettiq tat-tibdil l-aktar meħtieġa tas-CFP attwali; Huwa perpless, minħabba dan li huwa msemmi hawn fuq, dwar il-miżuri riċenti tal-Kummissjoni għall-konformità mal-mudell MSY, bħar-regolament li jistipula it-TACs u kwoti għall-2007 Regolament (KE) Nru 41/2007 tal-Kunsill tal-21 ta' Diċembru 2006 li jistabbilixxi għall-2007 l-opportunitajiet ta' sajd u l-kondizzjonijiet assoċjati magħhom għal-ċerti ħażniet ta' ħut u gruppi ta ħażniet ta' ħut, applikabbli fl-ilmijiet tal-Komunità, u għal bastimenti Komunitarji, f'ilmijiet fejn huma meħtieġa limiti ta' qbid (ĠU L 15 de 20.1.2007, p. 1). , meta l-Kummissjoni nnifisha rrikonoxxiet, f'diversi dibattiti u kuntesti istituzzjonali, il-ħtieġa għal aktar studji dwar l-aspetti differenti ta' l-applikazzjoni ta' l-MSY; Jesprimi t-tħassib tiegħu li fil-kuntest ta' l-objettiv ambizzjuż tal-bidla fl-approċċ tas-sistema tal-konservazzjoni u l-immaniġġjar tas-CFP, mhux qed tittieħed l-opportunità li tiġi pprovduta definizzjoni ċara tas-sistema ta' l-aċċess għar-riżorsi, u li s-sistema tat-TAC u l-kwoti u ta' l-isforz tas-sajd huma sovraposti; iqis li l-Kummissjoni m'għandhiex tonqos milli tieħu din l-opportunità sabiex tiddefinixxi sistema ta' aċċess għar-riżorsi li taħdem l-aħjar favur is-sostenibilità, trażżan ir-rimi, tissimplifka l-miżuri tekniċi, telimina d-diskriminazzjonijiet u l-kompetizzjoni żejda għar-riżors, filwaqt li toffri l-flessibilità meħtieġa u ttejjeb il-kompetittività tas-settur; Jenfasizza li kwalunkwe tibdil fis-sistema ta' l-immaniġġjar irid neċessarjament jinkludi mekkaniżmi ta' kumpens xierqa u finanzjarjament aċċettabbli, u li dan ser jirrikjedi evalwazzjoni ta' l-impatt soċjo-ekonomiku tal-proposta finali; jitlob lill-Kummissjoni sabiex tiżviluppa dawn il-miżuri flimkien mas-sistema l-ġdida ta' mmaniġġjar, u li jekk huwa possibbli, li tintegrahom; Jenfasizza li kemm l-istat ħażin ta' l-istokks tal-ħut fl-ilmijiet Ewropej kif ukoll id-diffikultajiet li jiffaċċja s-settur tas-sajd ta' l-UE jfissru li għandhom jiġu adottati miżuri mill-aktar fis, u li kwalunkwe dewmien ġdid se jwassal għal diffikultajiet ġodda għas-settur, u li s-settur se jdum aktar biex jerġa' jsir vijabbli; Jitlob li l-passi msemmija hawn fuq jittieħdu qabel kwalunkwe deċiżjoni u għaldaqstant, jitlob għal dibattitu miftuħ u tal-maġġoranza li fih jiġu analizzati approċċi oħra possibbli għall-immaniġġjar, bil-għan li jintlaħaq l-usa' kunsens possibbli għall-modifiki li jeħtieġ li jitwettqu fil-politika komunitarja ta' mmaniġġjar; Jitlob, fl-aħħar mill-aħħar, li progressivament tiġi introdotta sistema li tista' finalment twassal għal politika tas-sajd li tirrifletti dejjem aktar il-kapaċità bijoloġika ta' l-istokks ta' l-ispeċijiet li qed jirkupraw, sabiex is-sostenibilità tas-sajd Komunitarju tevolvi f'xi ħaġa ċerta aktar milli xi ħaġa li toħloq ansjetà, u li din tkun meqjusa bħala tali mis-sajjieda komunitarji, ikunu fejn ikunu madwar id-dinja; li tkun tista' toffri lill-flotta l-istabilità meħtieġa, fuq il-bażi ta' ppjanar sod u dejjem aktar orjentat fuq medda twila ta' żmien; u li tista', fl-aħħar mill-aħħar, tintroduċi sistema stabbli ta' aċċess għar-riżorsi li fiha, it-TACs u l-kwoti ma jkunux jeħtieġu modifiki ħlief f'ċirkustanzi speċifiċi u bl-użu ta' mekkaniżmi semi-awtomatiċi, minflok ma jiġu mibdula kull sena għal raġunijiet li mhumiex purament xjentifiċi; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni. Introduzzjoni Fuq skala mondjali, numru kbir ta' l-meded tas-sajd bi speċijiet ta' ħut li għandhom valur kummerċjali huma sfruttati żżejjed, xi ħaġa li fil-parti l-kbira tagħha hija dovuta għall-diskrepanzi bejn il-previżjonijiet ta' l-evalwazzjonijiet xjentifiċi u l-grad ta' preċiżjoni fir-regolamentazzjoni u l-immaniġjar taz-zoni fejn isir is-sajd. Konvenzjoni tan-Nazzjonijiet Uniti dwar il-Liġi tal-Baħar tas-sena 1982, b'mod partikulari l-Artikoli 61 sa 64, joffru l-kriterji bażiċi għar-regolamentazzjoni tal-popolazzjonijiet ta' ħut fi ħdan il-Zoni Ekonomiċi Esklussivi (EEZ). L-objettiv huwa l-konservazzjoni ta' dawn il-popolazzjonijiet b'mod li tippermetti l-aħjar użu tar-riżorsi tas-sajd. L-immaniġġjar tas-sajd għamel użu minn punti ta' referenza, li jgħinu lil min ikun qed jimmaniġġja sabiex jieħu deċiżjonijiet bil-għan li jiġu evitati sitwazzjonijiet li jipperikolaw lir-riżors. L-ewwel punti ta' referenza kienu f'għamla ta' Punti ta' Referenza ta' Miri (Target Reference Points (TRPs)), jiġifieri sar objettiv sabiex jintlaħaq fl-immaniġġjar tas-sajd. Madankollu, minħabba r-riskji meta dawn l-objettivi jinqabżu, deher li kien neċessarju li jsiru Punti ta' Referenza ta' Limiti (LRPs), jiġifieri limiti massimi li jevitaw li tinħoloq sitwazzjoni ta' sajd żejjed. Il-bidla minn punti ta' referenza bbażati fuq l-aħjar livell matematiċi għal punti ta' referenza bbażati fuq il-konservazzjoni jew il-ħarsien, li timmarka l-linja bejn l-isfruttament razzjonali u l-isfruttament mhux sostenibbli, jirrikjedi deċiżjonijiet dwar il-kwistjoni ta' livelli ta' riskju aċċettabbli, livell li jrid iqis kemm l-inċertezza bijoloġika kif ukoll l-inċertezza minħabba żbalji fil-kejl u fit-tfassil u t-twettiq tal-mudelli. Din id-deċiżjoni dwar ir-riskju aċċettabbli hija inevitabbli daqs kemm hi essenzjali fil-proċess tat-teħid tad-deċiżjonijiet min-naħa ta' dawk li jimmaniġġjaw. Ir-Rendiment Massima Sostenibbli (Maximum Sustainable yield (MSY)) hu punt ta' referenza li l-objettiv tiegħu hu l-massimizzar tar-rendiment ekonomiku ta' l-industrija tas-sajd, b'relazzjoni mal-kapaċità bijoloġika ta' riżors. Ir-Rendiment Massimu Sostenibbli huwa rappreżentat bħala punt teoretiku f'kurva ta' graf fejn wieħed mill-koordinati juri d-daqs tal-bijomassa fil-waqt li l-ieħor juri l-mortalità, jiġifieri, l-isforzi tas-sajd (F) flimkien mal-mortalità naturali ta' l-ispeċi, u huwa l-punt eżatt qabel il-punt fejn popolazzjoni ta' ħut tkun ser tibda tonqos. 'L isfel minn dan il-punt, teoretikament ir-riżors ikun fi stat bijoloġiku tajjeb, iżda l-industrija tas-sajd ma tilħaqx il-ħila ta' qligħ massima tagħha, minħabba li r-riżors ma jkunx sfruttat b'mod sħiħ. Għal kuntrarju, jekk jinqabeż dan il-punt ikun ifisser li r-riżors ikun qiegħed jiġi sfruttat lil hinn mill-kapaċità tiegħu ta' riġenerazzjoni, u l-industrija tul dan iż-żmien tilħaq il-ħila ta' qligħ massima tagħha, bir-riżultat li jiġu attirati aktar sajjieda u r-riżors jibda jonqos, bir-riżultat li b'mod aċċellerat tibda tonqos il-ħila ta' qligħ. Din hija l-fażi ta' sajd żejjed, li normalment tkun akkumpanjata minn kapaċità żejda. Meta dan il-mudell jintuża fl-immaniġġjar prattiku, l- estimi ta' l-MSY jirrikjedu aġġustament tal-mudell mad-dejta storika, filwaqt li wieħed irid jassumi li l-kundizzjonijiet tal-passat għandhom probabilità simili li jirrikorru fil-futur. Madankollu, tul sensiela ta' snin b'qabdiet fqar, ir-rata ta' mortalità FMSY ser tipproduċi qabda ħafna iżgħar minn dik li jindika l-mudell, u b'hekk, wieħed ikollu jistagħad aktar mill-FMSY sabiex jipprova jaqbad l-ammonti ta' ħut imbassra fl-MSY. Tajjeb li wieħed jiftakar li qabdiet relattivament kostanti sena wara sena huma l-eċċezzjoni aktar milli r-regola . Bl-istess mod, ikun żbaljat li wieħed jassumi li livell mogħti ta' sforzi tas-sajd/mortalità jippermetti li tinżamm ċerta produzzjoni eċċessiva b'mod indefinit mingħajr ma jitqiesu il-fatturi ambjentali. Tul iż-żmien, l-MSY kellu approċċi differenti li ppruvaw jevitaw id-difetti tal-mudell, prinċipalment permezz ta' approċċ prekawzjonarju , jiġifieri li jitqies bħala LRP aktar milli TRP, bil-għan li jekk l-MSY kellu jinqabeż, dan ma jwassalx għal sfruttar żejjed tar-riżorsi. Dan wassal sabiex il-livell ta' sforz tas-sajd jiġi stipulat għal żewġ terzi ta' l-isforz neċessarju sabiex jintlaħaq l-MSY, bir-riżultat li hija permessa qabda ta' bejn wieħed u ieħor 80% ta' l-MSY. Interpretazzjoni aktar razzjonali ta' l-MSY għal riżors suġġett għal varjazzjonijiet fil-qbid twassal għal qabdiet li jkunu jistgħu isiru b'mod perpetwu, bi probabilità aċċettabli li r-riżors ma jiġix mhedded. L-ICES qed jikkunsidra din l-interpretazzjoni bħala l-approċċ l-aktar adegwat għall-immaniġġjar ta' l-industrija tas-sajd fuq medda twila ta' żmien. Sabiex intemmu din l-analiżi qasira tal-punti ta' referenza, tajjeb li wieħed isemmi li, b'mod ġenerali, f il-qasam tar-regolamentazzjoni tas-sajd, l-objettivi jmorru lil hinn mis-sempliċi massimizzazzjoni tar-rendiment , u ħafna awturi jidentifikaw in-nuqqas ta' objettivi ta' regolamentazzjoni definiti b'mod ċar bħala wieħed mill-ostakoli prinċipali għall-istabbiliment u l-adeżjoni tal-punti ta' referenza. Għaldaqstant jeħtieġ li l-benefiċjarji ta' l-industrija tas-sajd ikunu jaqblu ma' l-objettivi ta' regolamentazzjoni għaz-zona li jkunu jistagħdu fiha. S'issa kien hemm ftit wisq eżempji fejn diversi objettivi ġew inkorporati b'mod formali fi strateġija ta' regolamentazzjoni, u wisq inqas ġew marbuta ma' sempliċi punt ta' referenza tekniku. Din il-metodoloġija li tikkwantifika u tqis l-objettivi tal-benefiċjarji, donnu li hija mod raġonevoli ta' kif jintlaħaq ftehim meta jsiru diversi objettivi. Fl-aħħarnett, ta' min jgħid li teżisti tendenza dejjem akbar lejn l-inklużjoni tal-kunċetti ta' ekosistema bħala l-bażi għall-istabbiliment tal-limiti ta' l-isfruttar. Minkejja li dawn il-kunċetti mhumiex żviluppati biżżejjed fil-konfront ta' dawn li huma bbażati fuq speċi waħda, għandhom ikunu gwida għall-ġejjieni tar-regolamentazzjoni tas-sajd. Taqsira tal-Komunikazzjoni tal-Kummissjoni Fil-komunikazzjoni tagħha, il-Kummissjoni Ewropea tipproponi bidla fir-regolamentazzjoni ta' l-industrija tas-sajd permezz ta' bidla fil-mudell ta' l-immaniġġjar li tagħmel possibbli l-użu sostenibbli tar-riżorsi tas-sajd bil-għan li tiggarantixxi il-vijabilità tas-settur. Fil-kliem tal-Kummissjoni stess, "mudell ta' immaniġġjar għandu jfittex li jkun ta' suċċess, aktar milli jillimita ruħu li jevita li jfalli". Għaldaqstant, il-Kummissjoni tieħu bħala punt tat-tluq l-impenn politiku ta' l-UE u ta' l-Istati Membri tagħha fis-Samit ta' Johannesburg għall-ilħuq ta' l-MSY qabel is-sena 2015. Skond il-Kummissjoni, il-punti ewlenin tas-sistema ta' l-immaniġġjar permezz ta' l-MSY huma: § li hija sistema ta' immaniġġjar fuq medda twila taż-żmien li tiggarantixxi kemm is-sostenibilità kif ukoll l-aħjar sfruttament tal-potenzjal produttiv; § il-benefiċċji tas-sistema jistgħu jitgawdew biss jekk is-sajd ikun aktar ristrett tul il-perjodu ta' tranżizzjoni; § l-għajnuna finanzjarja stabbilita fil-Fond Ewropew għas-Sajd (EFP) ser jgħin sabiex jittaffew ir-riperkussjonijiet soċjo-ekonomiċi ta' dawn ir-restrizzjonijiet. Il- benefiċċji prinċipali li, skond il-Kummissjoni, ser jinkisbu permezz ta' dan il-mudell ġdid ta' mmaniġġjar huma: § li tinbidel kompletament is-sitwazzjoni attwali ta' tnaqqis fl-istokks tal-ħut, filwaqt li jingħata lok għall-iżvilupp ta' stokks akbar u li jitjiebu l-garanziji ta' aktar qligħ għas-sajjieda; § tnaqqis fir-rimi minħabba t-tnaqqis tal-mortalità mis-sajd. Bil-għan li jinkiseb titjib fil-mudell attwali u bil-għan li jpoġġu l-istokks tal-ħut f'livell determinat sabiex ikunu jistgħu jiġu maqbuda b'rata sostenibbli u kostanti, il-Kummissjoni tipproponi azzjonijiet bħall-istabbiliment ta' strateġija fuq medda twila ta' żmien, id-definizzjoni tal-livell ta' qbid adegwat għal kull speċi li jkun ibbażat fuq l-aħjar pariri xjentifiċi, tnaqqis fl-isforz u fil-qbid, u modifiki fil-miżuri tekniċi; dan kollu bil-parteċipazzjoni tas-settur fil-proċess, u b'qies tar-riperkussjonijiet soċjali, ekonomiċi u ambjentali ċerti. Wieħed mill-aspetti l-aktar importanti tal-Komunikazzjoni, minħabba r-riperkussjonijiet tagħha huwa l-aspett ta' l- immaniġġjar ta' l-aġġustament ta' l-isforz tas-sajd . Il-Kummissjoni indikat li hemm żewġ soluzzjonijiet: it-tnaqqis fil-kapaċità tas-sajd, fl-investiment u fl-impjiegi sal-livelli strettament neċessarji sabiex isir sajd fil-livell li jippermetti li jinkiseb l-MSY jew iż-żamma tal-livelli ta' impjiegi attwali bil-prezz ta' ineffiċjenzi ekonomiċi, li jammontaw għal li l-flotta tibqa' ta' l-istess daqs li għandha attwalment, iżda timponi limitazzjonijiet fuq in-numru tal-ġranet ta' sajd. Il-Kummissjoni Ewropea tiffavorixxi t-tnaqqis tal-kapaċità, li huwa ġustifikat bl-argument sempliċi li strateġiji oħra ħolqu problemi mil-lat ta' aċċettazzjoni soċjali u problemi sabiex jitwettqu. L-ewwel passi li għandhom jittieħdu huma l-ħolqien ta' pjanijiet għal gruppi ta' ħut li jinqabdu flimkien, li fihom jiġu stabbiliti l-parametri ta' l-isforz tas-sajd (li jagħmlu possibbli it-TACs plurijennali), kif ukoll miżuri tekniċi ġodda fejn jitqies li huma meħtieġa. Il-pjanijiet jiġu aġġornati kull ħames snin. Il-Kummissjoni għandha tikkonsulta l-Kunsilli Konsultattivi Reġjonali. 4.- Analiżi kritika tal-Komunikazzjoni tal-Kummissjoni Quddiem sfida bħal dik tal-bidla fil-mudell Komunitarju ta' l-immaniġġjar tas-sajd, il-Komunikazzjoni tal-Kummissjoni sfortunatament hija simplistika , għaliex la tispjega b'ċarezza il-ħtieġa ta' din il-bidla fl-approċċ u lanqas ma tagħti dettalji dwar it-tip ta' mudell li għandu jintagħżel, minħabba li kif rajna, il-kunċett ta' MSY evolva ħafna, ġie mwettaq b'modi differenti u huwa suġġett għal interpretazzjonijiet differenti. Barra minn hekk, il-mudell jippreżenta sensiela ta' problemi gravi li ma ġewx analizzati fil-Komunikazzjoni iżda li, loġikament għandhom rabta mas-suċċess jew falliment tat-twettiq ġejjieni tiegħu. Il-Kummissjoni tiġġustifika l-proposta l-ġdida fuq il-bażi ta' l- impenni meħuda mill-UE fis-Samit dwar l-Iżvilupp Sostenibbli f'Johannesburg fis-sena 1992 , impenji msejsa fuq id-Dikjarazzjoni ta' Río de Janeiro ta' l-1982, li min-naħa tagħha kienet imsejsa fuq il-Konvenzjoni tan-Nazzjonijiet Uniti dwar il-Liġi tal-Baħar (UNCLOS). Wieħed jenfasizza li l-Konvenzjoni UNCLOS tuża dan il-kunċett aktar bħala gwida biex jiġi segwit fl-immaniġġjar tas-sajd milli bħala kunċett imperattiv, u din l-interpretazzjoni ta' l-MSY hija eqreb lejn il-kunċett ta' żvilupp sostenibbli mill-kunċett restrittiv tal-mudell matematiku, għaliex tqis il-fatturi ambjentali u ekonomiċi kif ukoll l-interrelazzjoni bejn ir-riżorsi. Min-naħa l-oħra, l-impenn ta' Johannesburg huwa ftehim ta' karattru politiku, iżda ma jorbotx legalment . Il-mudell MSY aktar klassiku imsawwar minn Gordon-Schaeffer huwa karatteristiku tas-snin 60 u s-snin 70, huwa mudell attraenti għax jirrikjedi ammont limitat ħafna ta' dejta, dejta dwar il-qabdiet u l-isforz tas-sajd, u barra minn hekk huwa mudell relatat ma' speċi waħda biss, iżda preċiżament għaldaqstant mhuwiex applikabbli għal sajd ta' diversi speċijiet, li huwa l-każ tal-parti l-kbira tas-sajd fl-UE. Min-naħa l-oħra, l-MSY huwa mudell speċifiku tal-produzzjoni, għaldaqstant l-effettività ta' l-MSY ser tiddependi minn kemm ikun qrib tas-sitwazzjoni reali. L-argumenti prinċipali li jintużaw kontra l-MSY huma bbażati prinċipalment fuq in-nuqqas ta' ċertezza fir-rigward tad-dejta, għax il-mudell ma jqis lil ebda tibdil sostanzjali fl-istruttura tal-popolazzjoni li, jekk isseħħ, tiżvalida l-użu ta' l-MSY bħala punt ta' referenza, minħabba li meta wieħed jitbiegħed mill-valuri reali jista' jasal għal sfruttar żejjed tar-riżors. Għaldaqstant, xi awturi jiffavorixxu l-applikazzjoni ta' limitu ta' prekawzjoni anke għall-MSY, ekwivalenti għal 2/3 ta' l-isforz tas-sajd tal-kalkolu stipulat mill-MSY. Dan juri kif, filwaqt li l-punt tat-tluq hija idea sempliċi, it-twettiq realistiku tal-mudell huwa dejjem aktar kumpless. Fil-fatt, il-kalkolu ta' l-MSY minnu nnifsu diġà huma kkomplikat, għax huwa msejjes fuq l-għarfien tat-tkabbir nett ta' l-ispeċi, jiġifieri d-differenza bejn ir-rata ta' mortalità u r-riproduzzjoni, li hija diffiċli ħafna biex tistabbilixxiha minħabba li l-popolazzjonijiet m'għandhomx mġieba kostanti tul is-snin u dejjem inqas u inqas kostanti, minħabba l-impatti ambjentali kbar. Bħalma wriet s-seduta ta' smigħ li saret mill-Kumitat, l-idea ta' l-MSY mhix empirika iżda teoretika, u għaldaqstant id-dibattitu jiffoka dwar l-utilità jew le ta' l-użu tiegħu bħala strument ta' immaniġġjar tar-riżorsi, speċjalment ta' dawk ir-riżorsi li jinsabu f'qagħda ħażina. F'dawn il-każijiet, skond l-UNCLOS, l-objettiv bażiku għandu jkun li s-sitwazzjoni titjieb u li jitbiegħed il-periklu ta' sfruttar żejjed. Id-diskussjoni, għaldaqstant, għandha tkun iffokata fuq sistema ta' immaniġġjar li tiżgura dan l-irkupru, mingħajr ma dan iġorr miegħu ebda obbligu ta' użu ta' mudell matematiku determinat. Il-professur Sidney H. Holt saħaq anke waqt is-Seduta ta' Smigħ msemmija li studji indipendenti bl-użu ta' simulazzjonijiet perfezzjonati ħafna fallew mil-lat tal-kisba ta' l-MSY, anke meta l-preżunzjonijiet u l-estimi huma prattikament perfetti. Kritika oħra essenzjali ta' dan il-mudell, li diġà ssemmiet, taffettwa b'mod partikulari l-ibħra Komunitarji, hija preċiżament il-fatt li dan it-tip ta' mudelli huma mudelli mmirati lejn speċi waħda, u għaldaqstant mhumiex xierqa għal sajd ta' ħafna speċijiet. Fil-fatt, jekk l-istess mudell ta' l-MSY jintuża għal diversi speċijiet, il-punt MSY ta' l-ispeċi prinċipal jista' jwassal għal esplojtazzjoni żejda ta' l-ispeċijiet l-oħra. Għaldaqstant, f'dawn is-suppożizzjonijiet, il-mudell ikun irid jiġi stabbilit fuq il-bażi ta' l-MSY ta' l-ispeċi li tinsab f'agħar qagħda, u b'konsegwenza effett negattiv ekonomiku u soċjali qawwa minħabba li jkollu jonqos is-sajd ta' l-ispeċijiet l-oħra, mingħajr ma dawn ikunu f'qagħda bijoloġika ħażina. Għaldaqstant, għal zoni bħal, pereżempju, il-Mediterran, il-mudell ma jkunx l-aħjar soluzzjoni, filwaqt li jista' jkun li tkun aktar interessanti l-adozzjoni ta' approċċ b'ħafna għanijiet, li jimmira lejn l-ottimizzazzjoni filwaqt li jqis il-konservazzjoni tad-diversi riżorsi. Dan il-mudell lanqas ma hu adattat għal speċijiet pelaġiċi, minħabba li l-bilanċ fl-ammonti ta' ħut huwa element ewlieni, u dan b'mod ġenerali ma joħroġx fid-dinamika ta' dan it-tip ta' iħut. Fl-aħħarnett, il-Kummissjoni innifisha tirrikonoxxi li jkun meħtieġ li jiġu stabbiliti kontroll aktar stretti, ikun hemm għarfien xjentifiku aħjar, mekkaniżmi adegwati ta' kumpens u involviment akbar ta' l-industrija fil-proċess tat-teħid tad-deċiżjonijiet, temi li s'issa għadhom bla soluzzjoni filwaqt li ma ġiet proposta ebda alternattiva bil-għan li jintlaħqu dawn ir-rekwiżiti, u sempliċiment huwa msemmi li l-introduzzjoni ta' l-MSY bħala mudell ta' l-immaniġġjar għadha tirrikjedi ħafna studji u diskussjonijiet. Barra minn hekk, minħabba li l-applikazzjoni ta' l-MSY ser twassal għal mudell ta' mmaniġġjar ħafna aktar restrittiv mill-mudell attwali, għandhom jinħolqu aktar mekkaniżmi għall-kumpens ta' l-industrija wara valutazzjoni ta' l-impatt soċjali u ekonomiku, minħabba li r-rapporteur jemmen li, bl-iffinanzjar maħsub tal-perjodu ta' programmazzjoni 2007-2013 u l-iffinanzjar limitat ħafna ta' l-EFF, ser ikun estremament diffiċli li jiżguraw li l-mekkaniżmi xierqa jkunu disponibbli sabiex ipattu għat-telf, mekkaniżmi li m'għandhomx ikunu limitat għall-iskreppjar tal-bastimenti, iżda għandhom jippermettu lid-diversi flotot affettwati sabiex jiddeċiedu fost id-diversi alternattivi. PROĊEDURA It-twettiq tas-sostenibilità tas-sajd fl-UE permezz tar-rendiment massimu sostenibbli Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Kumitat(i) mitlub(a) jagħti/u opinjoni Data tat-tħabbir fis-seduta plenarja Opinjoni(jiet) mhux mogħtija Data tad-deċiżjoni Koperazzjoni aktar mill-qrib Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss)